**Balada noastră**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În amurg se stinse zarea

Și din bezna tot crescândă

Apăru însingurarea

Și molatecă, și blândă.

Ea la margine de cale

S-așeză-n suspine dese

De mă copleși în jale

Și-n oftări neînțelese.

Iar din cer o melodie

Ninge-n sunete de rază

Parcă-a dor o veșnicie

Avântată scânteiază.

Stelele ca strune clare

Constelațiile sună

Când mai dese, când mai rare

Când cu ceață, când cu Lună.

Iar înalturi risipesc cu

Fulgii mari sortiți să cadă -

Notele lui Porumbescu

Se cutremură-n „Baladă”.

Și vioara nopții strânsă

Rupe nourii în lături

Când aprinsă, când mai stinsă

Prin căderile de-omături.

De un veac și jumătate

Melodia înfioară

Și în suflet, și-n departe

Cu tristețea ei amară.

Calea Robilor doar taie

Chiar în două bolta toată

Și mă doare, și mă-ndoaie

Muzica însingurată.

Victor Bragagiu